Universiteit van Al-Qarawiyyin

Die Universiteit van Al-Qarawiyyin (Arabies: جامعة القرويين‎; Berbertale: ⵜⵉⵎⵣⴳⵉⴷⴰ ⵏ ⵍⵇⴰⵕⴰⵡⵉⵢⵢⵉⵏ; Frans: Université Al Quaraouiyine) is Afrika en waarskynlik die wêreld se oudste universiteit waar nog onderrig gegee word.

Hierdie universiteit, sy biblioteek en moskee in Fes in Marokko is in 859 gestig deur Fatima al-Fihri. Nog steeds is dit ‘n toonaangewende geestelike en opvoedkundige sentrum vir die aanhangers van die Islam-geloof. Die onderrig vind plaas in Arabies en lê klem op regsvakke, Islamstudies en Arabies as taal. Frans en Engels word ook aangebied. Studente kom van oor die hele wêreld. Toelatingsvereistes is onder andere ‘n deeglike kennis van die Koran en Arabies. Sedert 1963 is dit ‘n staatsuniversiteit met oor die 8 000 studente.

Waarskynlik weens die transliterasie uit Arabies kom daar ‘n wye verskeidenheid skryfwyses vir die universiteit se naam voor.

 Bibliografie 

 de Villiers, Cas: Afrika. Johannesburg: Suid-Afrikaanse Uitsaakorporasie, 1973. 
 uaq.ma
 www.atlasobscura.com
 www.fez-guide.com
 www.muslimheritage.com

Kategorie:Moskees in Marokko
Kategorie:Universiteite